DÔVODOVÁ SPRÁVA

Podľa článku 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty (ďalej len „smernica o DPH“) môže Rada jednomyseľne na návrh Komisie oprávniť ktorýkoľvek členský štát, aby uplatňoval osobitné opatrenia odchyľujúce sa od ustanovení uvedenej smernice s cieľom zjednodušiť výber DPH alebo zabrániť určitým formám daňových únikov alebo vyhýbaniu sa daňovým povinnostiam.

Bulharsko požiadalo listom, ktorý Komisia zaevidovala 17. mája 2022, o povolenie uplatňovať do 31. decembra 2024 opatrenie odchyľujúce sa od článku 287 smernice o DPH, ktorým by sa mu umožnilo oslobodiť od DPH zdaniteľné osoby, ktorých ročný obrat nie je vyšší ako 51 130 EUR v národnej mene.

V súlade s článkom 395 ods. 2 druhým pododsekom smernice o DPH Komisia listom z 26. júla 2022 informovala o žiadosti predloženej Bulharskom ostatné členské štáty. Listom z 27. júla 2022 Komisia oznámila Bulharsku, že má všetky informácie potrebné na posúdenie danej žiadosti.

1.KONTEXT NÁVRHU

•Dôvody a ciele návrhu

V hlave XII kapitole 1 smernice o DPH sa členským štátom umožňuje, aby uplatňovali osobitné úpravy pre malé podniky vrátane možnosti oslobodiť od dane zdaniteľné osoby, ktorých ročný obrat nepresahuje určitú sumu. Toto oslobodenie od dane znamená, že zdaniteľná osoba nemusí účtovať DPH na svoje dodania, resp. poskytnutia, a teda si nemôže odpočítať DPH na svojich vstupoch.

Podľa článku 287 smernice o DPH môžu jednotlivé členské štáty, ktoré pristúpili k Únii po 1. januári 1978, oslobodiť od DPH zdaniteľné osoby, ktorých ročný obrat nie je vyšší ako ekvivalent súm v národnej mene pri prepočítacom kurze platnom v deň ich pristúpenia, ako sa uvádza v danom ustanovení.

Podľa článku 287 bodu 17 smernice o DPH môže Bulharsko oslobodiť od DPH zdaniteľné osoby, ktorých ročný obrat nie je vyšší ako ekvivalent sumy 25 600 EUR v národnej mene.

Povolenie zvýšiť limit ročného obratu z 25 600 EUR na 51 130 EUR by výrazne zjednodušilo administratívnu záťaž podnikov oprávnených na oslobodenie od dane a podnietilo by rozvoj takýchto malých podnikov tým, že by ich oslobodilo od povinnosti súvisiacej s DPH v rámci všeobecnej úpravy uplatňovania DPH, akou je vedenie záznamov o DPH alebo podávanie daňových priznaní k DPH. Okrem toho by zavedenie takéhoto osobitného opatrenia viedlo k menšej záťaži pre daňovú správu, keďže by sa obmedzila nutnosť riadiť a kontrolovať zdaniteľné osoby, ktorých obrat je nižší ako daný limit. Zároveň by to pozdvihlo všeobecnú úroveň dodržiavania povinnosti týkajúcej sa DPH týmito zdaniteľnými osobami.

Uvedené osobitné opatrenie je pre zdaniteľné osoby v plnej miere voliteľné. Malé podniky, ktorých obrat nepresahuje daný limit, by preto mali stále možnosť uplatniť svoje právo uplatňovať všeobecnú úpravu DPH.

Podľa odhadov Bulharska by zavedenie tohto osobitného opatrenia viedlo k zníženiu výberu príjmov z DPH približne o 1 %, a preto by významne neovplyvnilo celkovú výšku príjmov z DPH ani celkovú výšku príjmov z daní vybraných na stupni konečnej spotreby. Bulharsko konkrétne uviedlo, že v roku 2020 malo ročný obrat od 25 600 EUR do 51 130 EUR 32 619 z 319 666 registrovaných zdaniteľných osôb (t. j. 1 %), a tieto zdaniteľné osoby mohli využívať osobitné opatrenie.

Toto osobitné opatrenie, ktorým sa zjednodušujú povinnosti pre malých prevádzkovateľov, je v súlade s cieľmi, ktoré Európska únia stanovila v súvislosti s malými podnikmi.

Vzhľadom na potenciálne priaznivý vplyv na zníženie administratívnej záťaže podnikov a daňovej správy, ktorý nie je sprevádzaný výraznejším vplyvom na celkový príjem z DPH, je vhodné, aby sa Bulharsku povolilo uplatňovať toto osobitné opatrenie do 31. decembra 2024.